Državni izpitni center



Kajuhova 32 U

1000 Ljubljana

###### DRŽAVNA KOMISIJA ZA POKLICNO MATURO

Datum: 14. 12. 2020

Številka: 0122 – 2/2020

**Prilagoditve poklicne mature 2021**

DKPM ugotavlja, da imajo kandidati na poklicni maturi 2021, zaradi izrednih razmer kot posledice epidemije Covid-19, slabše pogoje za pripravo na maturo zaradi zaprtja šol v šolskih letih 2019/20 in 2020/21, neizvedenega pouka in izvedbe pouka na daljavo: pouk se izvaja počasneje, določenih tem ni mogoče obdelati dovolj celovito in poglobljeno, določene teme niso dovolj utrjene, dijaki morajo povečan del učenja opraviti individualno. Učinkovitost pedagoškega procesa na daljavo ne dosega pouka v šolah, razlike med bolj in manj učno uspešnimi se povečujejo, dodatno jih povečujejo še slabše socialne razmere in tudi morebitna slabša dostopnost do IKT pri nekaterih dijakih, težji je tudi dostop do literature in virov.

Poleg tega se ocenjuje, da bi lahko prekinitve pouka trajale še dalj časa oz. se s presledki ponavljale, zato so bile pri pripravi prilagoditev poleg dosedanjih do določene mere upoštevane tudi že pričakovane motnje v nadaljevanju šolskega leta 2020/21.

DKPM je upoštevaje vse našteto pripravila dokončen nabor prilagoditev pri izvedbi poklicne mature 2021 in ga oblikovala kot paket, ki je usklajen tudi s prilagoditvami za izvedbo splošne mature 2021 na področjih, kjer je to smiselno.

Za uspešno uveljavitev predlaganega paketa prilagoditev morajo biti izpolnjeni naslednji

**TEMELJNI POGOJI:**

Prioritetno je čimprejšnje vračanje v šolo dijakov zaključnih letnikov, ki opravljajo poklicno maturo 2021. S tem se omogoči izvedba rednega pouka in optimalno doseganje učnih ciljev pri vseh predmetih poklicne mature. Tako so v ustrezni meri izpolnjeni tudi pogoji za opravljanje 4. predmeta.

Ministrstvo, pristojno za izobraževanje, vsem srednjim šolam posreduje informacijo (okrožnico), v kateri se ravnateljem priporoči fleksibilnost izvajanja pouka, če bi bilo potrebno, s spremembo izvedbenih predmetnikov, pri čemer ima prednost izvedba maturitetnih predmetov v odnosu na druge oblike vzgojno-izobraževalnega dela (interesne dejavnosti) in odprti kurikul.

**Prilagoditve pri pisnih izpitih:**

1. **Splošni bonus:** Uporabi se za vse pisne izpite poklicne mature v obsegu 10 %. Kandidati ga prejmejo pri neuspešno opravljenih delih izpitov.

Izpiti iz tujih jezikov so umeščeni v Skupni evropski jezikovni okvir (SEJO) »absolutno«. Zato se pri pogojih za izdajo certifikatov ne bo upošteval bonus pri pisnih izpitih.

1. **Izbirnost:** Pri poklicni maturi 2021 bo dodatno zagotovljena izbirnost pri italijanščini ter pri italijanščini kot tujem in drugem jeziku. Ravno tako bo izbirnost zagotovljena na vseh izpitnih rokih poklicne mature 2021 pri angleščini.

Pri slovenščini, madžarščini, nemščini in matematiki je bila izbirnosti prisotna že do sedaj in bo ostala tudi pri poklicni maturi 2021.

**Prilagoditve pri ustnih izpitih**

1. **Zmanjšanje vsebin ocenjevanja znanja za 15 %.** Strokovni aktivi predmetov predlagajo, ŠMK pa potrdi vsebine, katerih se NE bo ocenjevalo na ustnih izpitih. ŠMK seznani kandidate o izpuščenih vsebinah najpozneje do konca februarja.
2. **Zmanjšanje števila izpitnih lističev za 15 %.** Za vsako šolsko izpitno komisijo pri ustnem izpitu mora biti za vsak dan pripravljenih najmanj 30 izpitnih listkov.
3. **Izvedba:** Organizacijsko se ustni izpiti izvedejo podobno kot na poklicni maturi 2020: v šolski izpitni komisiji sta lahko samo 2 člana – predmetna strokovnjaka. Izpraševalec izjemoma (zaradi karantene) lahko sodeluje na daljavo. V tem primeru je komisija 3-članska.

**Praktični deli izpitov in zagovor**

Prilagoditve pri 4. predmetu za izdelavo izdelka, opravljanje storitve oz. izpitni nastop (praktični del) se oblikujejo v skladu s pripravljenimi in izvedenimi prilagoditvami za izvedbo poklicne mature 2020 in se v primeru potrebe ustrezno dopolnijo.

|  |
| --- |
| Dr. Boris Dular,predsednik DKPM |

 e